khistorydata/jeongjo-sjw-relations huggingface dataset:
정조 6년 · 목
敎曰。二直提學還宮後。給由十日。檢校仍察。一直提學聞於來朝入來云。然則旣不淸齋。勢難隨駕。與檢校提學同爲守宮。檢校直提學斯速入來淸齋。
정조 6년 · 강
命典獄時囚中月惠。具罪目絕島爲婢。
정조 6년 · 강
詣春塘臺。行 皇壇望拜禮。還詣明政殿。親押祈雨祭香祝。
정조 6년 · 목
具翼善冠袞龍袍。乘輿出協陽門。由建陽門。入靑陽門。詣春塘臺。降輿入幕次。改具翼善冠圓領袍。就版位行拜訖。予曰。 皇明人子孫參班人擧案捧入。還詣幕次。改具翼善冠袞龍袍。出幕次來輿。敎曰。禮房承旨先詣明政殿。親押儀節。䂊爲擧行。出靑陽門。入明政門。詣明政殿月臺。東向立。祈雨祭香祝親押訖。降自東階祗送訖。乘輿由光政門。入協陽門還內。
정조 6년 · 목
祈雨祭在明日也。○敎曰。右承旨馳詣三甬山。左承旨馳詣漢江。同副承旨馳詣木覓山。另加虔誠行祭之意。齋官處面飭以來。
정조 6년 · 강
召見大臣戶惠堂及江原道暗行御史李䕫干誠政閣。領議政徐命善。判府事鄭弘淳。左議政洪樂性。右議政李福源。吏曹判書李命植。參判鄭一祥。參議徐有防。兵曹判書鄭好仁。戶曹判書金華鎭。刑曹判書徐有鄰。都副司直鄭民始。
정조 6년 · 목
予曰。江原道御史今方入來。可謂適其時矣。命李䕫進前。予曰。御史之促還。旣有踪跡之露。故使之還朝耳。予曰。御史書啓。兵判稟處。好仁承命出。予曰。中軍望。卽爲擬入。予曰。新溪縣監望。亦爲擬入。予曰。新除海伯疏批。以勉湔前愆爲敎。卿等能識得旨意乎。命善曰。以擔着於黃昇源見之矣。予曰。兩西勅庫。聞皆枵然云。其在備不虞之道。使不成說矣。民始曰。折半給債。自是古例。而傾庫盡分。無一所儲。雖有所用之時。實無變通之道矣。弘淳曰。臣曾按箕營。嚴飭守宰。以防此弊矣。今聞蕩然云。誠爲駭然矣。予曰。若送摘奸。則用債之人。皆當充納乎。命善曰。諸邑若聞摘奸之報。則擧皆預辦以備矣。予曰。文備卽旣巳差下。使之下往好矣。予曰。通信使再明年當差送。而人蔘一節。實無辦備之道。何以則爲好耶。命善曰。誠非細憂矣。予曰。誠非細憂矣。予曰。向日戶判以爲蔘價代錢出給云。此則事面終涉如何矣。民始曰。雖以錢代給。館倭必不受矣。 命善曰。大倭差今方出來云。且兩年入送使。尙未出來。言其空費。實無所出矣。予曰。策應無路。儘不成說矣。予曰。兩道疑獄。刑判從今決折好矣。有鄰曰。北關狀啓。已爲啓下。而京畿狀啓。姑末下矣。予曰。此忕啓昨已啓下。而尙未見云。似是政院遲滯而然矣。有鄰曰。殺獄決折。必有三堂上備員。然後可以擧行矣。予曰。京中獄囚。何以爲之乎。有鄰曰。重罪之千連諸人。已疏決矣。命植持新漢縣監望筒進前。予曰。李素誰也。命植曰。故校理李明煥之子。而前有善治之名矣。予曰。今日晉接。專爲紙貢一事。卿等各陳所見。命善曰。今此紙貢一事。判府事自是主人。當有仰達矣。弘淳曰。時任戶惠堂。俱爲入侍。臣不必先爲仰奏矣。予曰。卿言果矣。詳陳所見。弘淳曰。丙申年出擧條。未免煩璅。而今此戶惠堂之爭執不決。誠是意外。頭䐉不正則百事生弊。此是一番變通者矣。予曰。何以有變通之道乎。弘淳曰。各貢物之惠廳上下。自是大經大法。而若有不足之數。則戶曹例爲別貿矣。予曰。戶判以爲七千卷貢價。必令自惠廳出給。其外容入。可以自戶曹擔當云矣。判府事前日擧條中。當有存罷間明言者。入之也。華鎭追擧條讀奏訖。予曰。戶判每以公用爲言。而所用爲幾何耶。華鎭曰。丙申後每年殆過八九百卷矣。予曰。擧條中不必依例上下云。而移準之數若盡。則四千卷當每年入送矣。民始曰。丙申之酌定卷數。戶曹之不得取用。俱是判府事定式者。而今日所奏如此。若改其定式擧條。則不必持難矣。予曰。此擧條。事在免貢前。所奏如此。而今雖減陳謝之方物。三名日節使封進。則四千卷固是應給之物矣。弘淳曰。今則雖曰紙地稍有餘儲。此後自多有用之時矣。予曰。彼國方有萬餘卷所儲。本曹亦有萬餘卷所儲。今則頗有所裕矣。弘淳曰。今此所儲。以久陳名色。或不無公私濫用之弊。戶曹若知其別貿。則必當節用矣。予曰。來頭濫用之事。何以知某人所用耶。華鎭曰。長興庫。亦有公用紙物。一番定式後。誰敢濫用乎。予曰。擧條中。以不必二字爲言。似無更言矣。弘淳曰。不必云云。卽是左右看之意也。予曰。若無免貢移準。則似不滿一萬六千卷。而貢價之執此不給。終涉如何矣。弘淳曰。若當多用之時。則自然加貿矣。
정조 6년 · 강
吏曹以關東暗行御史書啓覆啓。
정조 6년 · 목
吏曹判書李命植啓言。卽見江原道暗行御史李䕫書啓。則金城縣令宋煥九。卽是德相之侄。煥億之兄。許多不法之罪。在渠便同薄物細故。而繡啓旣有論列。拿問處之。橫城縣監崔孝達。本縣之陞鄕納錢。月增歲加。寅緣弄奸。得免身役者。殆至五百人。此雖曰流來之弊。該縣官之旣不能釐革。又從以身犯。至於受賂而差任。黃口之充丁。巳係不法之大者。而全應道之徑囚致斃。尤屬不審之罪。原城判官申韺。見欺於汰屬之際。得謗於差任之時。至若新起加卜之或歸官用。或屬下輩。雖曰襲謬。俱甚可駭。以此以彼。不可仍治。竝先罷後拿。保安察訪白處玄。私卜之不用馹馬。雖曰守法。悍吏之橫侵殘驛。不能戢弊。則不可以爲政不久。有所容貸。請罷黜。從之。敎以。其代皆於今日政。各別擇差。又啓言。江陵府使李晉圭。吏則畏其廉約。民則察其弊瘼。逋吏之自服。氷役之永蠲。雖曰可尙。旣以目下加免。宜在剛堯爲言。洪川縣監沈鉁。決訟旣明。束吏且嚴。簽丁糶糴。俱有實惠。此亦可佳。而旣以事或貽譏。戒在節飮爲言。其在飭勵之道。不可無警。請竝推考。從之。又啓言。高城郡守李復永。防給民役。修補公廨。指揮耕播。農民蒙利。䂊點風浪。漁船免溺。昨秋穡事。雖入尤甚。今春村樣。頓免難支爲言。而御史以首褒陳達。則宜有褒奬之典。事係恩賞。請上裁。敎以。此人自在御史之列。孰知淳厖。觀此繡啓。沼著廉謹。且有輇局。別般奬用之典。以勸他邑宰。準職待窠。卽爲調用。又啓言。原城判官。今當差出。而本州以營下劇邑。素稱難治。不可不擇差。他道有聲績未準恨守令。請竝擬。從之。
정조 6년 · 강
領議政徐命善以關東暗行御史別單覆啓。
정조 6년 · 목
命善啓言。卽見江原道暗行御史李䕫別單。則其一論軍政事也。一自各邑陞鄕之後。疊設疊徵。無處無之。而橫城尤甚。金城次之。金城則已使該縣令査出塡代。而橫城之六百束伍。疊役過半。甚至有八歲馬兵三歲武學。而所謂新鄕則日加月增。竝與連婭族黨。得免身役者。殆至五百人。其中用事之人。從輕重決罪。而新鄕之名。一切革罷。使之移屬他役矣。此莫非蔘價添補之害。而至若陞鄕捧賂。若是無忌乎。所當一一摘發。嚴加勘律。而便同令前。雖不推覈。從今以往。如或以陞鄕二字。吏入於登聞中。則當該守令。施以贜汚之律。不飭道臣。從重勘處。而爲先自橫城革罷新鄕。移屬他役。其餘諸邑。次第査櫛。俾絕樍久奸弊之意。請分付該道及諸道。從之。又啓言。其一論蔘弊事也。其救弊之論曰。京貢今不敢復望。添價又不可猝革。若止此數而更無加增。則小民之福也。今於詳定元價外。又定添價幾何。一依京貢例。受價之後。其擧行之善不善。專責其人。不關本邑。則更加之弊。庶或少息。而原州別出蔘商。無與於他邑之商。恐合均一之道。似無偏重之嘆云矣。此言或似有據。而各邑添價。多寡不一。今欲齊其不齊。則惟彼益寡之邑。得無加斂之慮乎。原州之只給元價。通力貿納。蓋以列邑蔘商。盡是原州人之故也。若使別出蔘商。則又將別討添價。原州之民。豈不稱冤乎。此所謂祛一弊生一弊。請竝姑置之。予詢大臣。判府事鄭弘淳曰。蔘商元定本價之外。更加高騰。橫侵各邑。已是莫大之弊。而此猶不足。復望京貢之例。誠可痛也。蓋蔘商本是一道難支之弊。自各邑隨其土產。各自備納。則豈有不可爲之理。而蔘商皆是營下人之故。惟恐其失利。必欲沮戲。此習不革。則蔘弊無可正之日矣。至若原州蔘商之欲爲加定。其計似不得已。況道臣守令足可變通之事。何必至於上聞。此則誠未安矣。左議政洪樂性啓言。閱東蔘商莫大之弊。到今實無矯捄之道。而至於原州別出蔘商之論。恐生州民無前之弊。今不可容易議之矣。右議政李福源曰。關東貢蔘。亦是任土之貢。則勿責本邑。而專委蔘商。事體未安。至於原州之獨以本邑之貢。分責他邑之商。果似如何矣。予詢諸重臣。戶曹判書金華鎭曰。關東蔘商之弊。臣未詳知。存罷當否。有難抑奏。而蔘價添給一款。不可輕議矣。副司直鄭民始曰。蔘商輩每以闕封之說。恐嚇列邑。故不得不有此添給之擧。今雖欲勿責本邑。專責蔘商。其勢末由。蓋內局蔘品之漸劣。各邑添價之益增。其弊專在於蔘商。若不於矯革。則恐無方便之道矣。刑曹判書徐有鄰曰。臣於關東蔘商事。旣不詳其利害。府罷當否。不敢臆對矣。予曰。承旨曾經本道伯。亦陳所見。金尙集曰。本道蔘弊。臣於年前按藩時。果有所稔知。而善變無策。有難輕議矣。至若道內各邑。皆有蔘商。皆有添價。而原州之獨無者。蓋以各邑蔘商。盡是原州人。故自本官只授元價。而初無添價。今若別定本州蔘商。則添價徵索。勢所必至。其欲矯弊者。反欲生弊者矣。予曰。御史詳陳所見。李䕫曰。蔘價多寡。各邑不同。多則十八九兩。少不下十四五兩。若從輕數磨鍊。以一定之價。通行列邑。俾不得增減。則更加之弊。庶或少息。而別定原州蔘商。無所干與於他邑諸商。然後雖從輕磨鍊。蔘商亦無不願之理矣。命善又啓言。大變小變。俱無好樣道理。若欲隨時修改。則如掃塵然。終無釐正之日。姑且仍舊。以待思得良策而處之。從之。又啓言。其一論踏驗事也。道內未量。乃是八邑。而淮陽金城則竝與踏驗而久廢。常時不均之嘆。已多民怨。災歲流亡之多。亦由此弊。第有要約之法。或可試行者。元帳付內。取時存實數。較其一面之幅圓長短土品厚薄。以定其幾結。又於各里。一如分面之法。仍令里中解事者。逐田踏驗。使排卜數。則雖欲不均。其勢末由。此可爲一分矯捄之道云矣。踏驗乃是逐年應行之事。因循不行。守令之責也。若於秋成後。試用於一二面。如果無弊而有效。則次第行之。抑似無妨。令道臣議及守宰。揀取物情。出意論理狀聞後。請更爲稟處。予詢御史。䕫曰。淮陽尙用壬申出統。金城則尙用己丑奉單。其間多年。旣無陳起之不同。而無所區別。專由於踏驗之久不行也。新起無稅。多是豪右之田。舊陳白徵。無非窮民之土。故踏驗之議。所以泹濶。而不均之歎。作一痼弊。臣之必欲一番踏驗者。蓋以此也。而如或以爲猝難行之。則上所陳要約之法。或可有助。故敢達。予詢大臣。判府事鄭弘淳曰。秋後踏驗。自是各邑應行之事。則淮陽金城。或三十年或十年不爲踏驗。終非法意。矯捄之方。飭勵之道。專在道臣守令。不當上煩朝廷。左議政洪樂性啓言年年踏驗。旣是通一道應行之事。則淮陽金城兩邑之許多年獨不擧行。誠甚可怪。令道臣更探物情。狀聞後處之。右議政李福源曰。嶺西末量邑之不能逐年踏驗者。久成謬例。不獨淮金兩邑之爲然也。然而土俗各自有規。大體疏而不失。方便濶狹。專在守令。不足以上煩朝廷。如欲大加釐正。則改量之外。更無他道。敎以。右相言好矣。改量一款。從後爲之事。曾有朝令。而至於踏驗。不必上煩。以此意申飭道臣。又啓言。其一擾穀論換穀事也。江陵還穀中。耳牟稷合爲二萬餘石。淮陽則耳牟稷合爲一萬三千餘石。金城則耳牟稷合爲七千餘石。今年皆已盡分。來頭捧䊮。卽一民弊。江陵之民。皆願以米豆太黍參半準折換色。淮陽之民。耳牟稷各三分一。金城之民。耳牟二千石。亦願準折。待秋換納云矣。旣已準折則無害於官。且待秋成則有益於民。竝從民願。恐不害爲公私俱便之方。依此許施之意。請分付道臣。從之。又啓言。其餘諸條。竝各該司請稟處。從之。○又啓言。 通川郡嘉善朴宣燁妻金氏。前後爲民捐財之數。合爲一千五百零。極涉嘉尙。考例施賞事覆奏。令本司草記稟處事命下矣。月前通川民人李斗仁以金氏捐千金補價事。有所上言。而特下嘉奬之敎。仍命行會道臣。詳探實蹟。草記論賞矣。道臣之報未到。而御史之啓先至。蔘價補給。果與民人上言。無一差爽。其外又有邸人價。漁夫役。驛卒稅防納之事。而前後通計合爲一千五百兩零矣。積而能散。丈夫所難。而惟彼金氏。乃以一女子之身。特捐千五百之財。連當衆民難支之役。其所嘉歎。非比尋常。荒年納穀之類。其數不過數乞。而尙有帖加。況此人乎。謹按法典內。士族婦女年九十以上。依老職加資例。特夫人之階。金氏雖非士族。而其所施財若是夥然。揆以聳動之道。合施拔例之賞。且其夫宣燁。亦以補賑。秩至嘉善。若經實職。當有從夫之典。以此以彼。有不容泯沒。通川郡金氏。特令該曹成給淑夫人之帖。請以爲激勸之方。允之。敎以。金氏夫人帖。今日政下批。仍令該道道臣招致金女族屬。宣諭朝家嘉尙之意。出給敎旨。以爲歸傳金女之地事。措辭行會。
정조 6년 · 강
命金城縣人李廷爀等。淮陽府人朴顯徵等。令道臣施賞。
정조 6년 · 목
副司直鄭民始啓言。江原道暗行御史李䕫別單。以金城縣人李廷爀朴師儒。淮陽府人朴顯徵李淵龍。自備私賑。極爲嘉尙。敢此附陳爲言矣。自備穀物。私賑飢民。雖甚可尙。而數爻不多。自本廳別無相當請施者。請令道臣從優施賞。從之。
정조 6년 · 강
罷黜江原中軍李寬徵。推御史李䕫。
정조 6년 · 목
兵曹判書鄭好仁啓言。卽見江原道暗行御史李䕫書啓。則江原監營中軍李寬徵身襯不正之物。瞻聆可駭爲言矣。中軍則職務雖曰冗閑。擧措極爲駭然。請罷黜。又啓言。卽見御史李䕫別單。則江陵將校李斗彬自願納錢。新備旗旂。摘奸之時。燦然生色。此亦可尙爲言矣。官不能修補者。斗彬捐出財力。誠爲可尙。此不過自本道論賞之事。則登諸別單。至煩上聽。當該御史請推考。竝從之。
정조 6년 · 강
命兩西勅需庫。遣郞廳査實。
정조 6년 · 목
領議政徐命善啓言。備局文郎廳金載瓚徐龍輔。昨己啓下矣。似聞兩西勅需庫典守之法。漸不如古。守令或有憑藉斂散。取其餘利云。宜有摘發之擧。兩郞廳發遣。或逐邑抽栍。一一反閱。請査實以來。從之。
정조 6년 · 강
命刑曹參判李★(土+甲)許遞。金尙集仍任。
정조 6년 · 목
敎曰。聞判堂言。亞堂有故。不得行公云。刑曹參判李★(土+甲)許遞。京外獄案。已始審閱。有難付之生手。前參判金尙集。仍任前職。
정조 6년 · 강
有政。吏曹判書李命植。參議徐有防進。
정조 6년 · 목
敎曰。經筵有命。館官不備。政官牌招開政。○以金履素爲左尹。尹塾爲同義禁。徐琢修爲原州判官。曺命喆爲橫城縣監。鄭若淳爲載寧郡守。李素爲新溪縣令。沈樂洙接慰官單付。○再政。以沈念祖爲副提學。徐有成爲應敎。
정조 6년 · 강
命新除授守令明日辭朝。
정조 6년 · 목
敎曰。此時守令不可曠官。今日政新除授守令。使之明日辭朝。遷轉守令。母論辭朝及除朝辭。皆令卽速赴任。母或遲滯之意。令該曹各別嚴飭。
정조 6년 · 강
命禁衛把總捕廳從事官。照擬委折問啓。
정조 6년 · 목
敎曰。兩營把總。皆是自辟之窠。前後以擇差之意飭敎何如也。至於捕廳從事官。爲任亦自不輕。而近日照擬者。非中下之類。卽凡庸之人。縱急私濟。寧忽奉公。禁衛大將李敬懋捕盜大將李敬懋。宜施問備之典。以爲警後之道。而以此處分。可謂緦小功之察。第自政院其委折聞啓。
정조 6년 · 강
命禁將李敬懋退去。
정조 6년 · 목
政院啓言。兩營把總捕廳從事官事。自政院其委折問啓事命下矣。問于禁衛大將捕盜大將李敬懋。則以爲把總之爲任不輕。而膠守踐歷。排擬不審。從事之職責稍別。而只取已試。移換無當。莫非臣罪。走伏闕外云矣。敎以。將臣深夜來到闕外。獨不念膽聆之駭惑。使郞退去。
정조 6년 · 강
寧陵各祭享獻官執事。依 英陵例。命塡差。
정조 6년 · 목
禮曹啓言。 寧陵各祭享獻官執事。依 英陵例。可以塡差依聖敎問于京畿監營。則以爲獻官則隣近邑秩高守令中。可以推移塡差。至於贊謁者。以附近守令察訪。亦可分排云矣。典祀官旣受 祭物。前期進去。則勢當自吏曹差遣。其餘獻官執事。一依　英陵例擧行。無甚掣礙之端。事係變通。非臣曹所敢擅便。何以爲之。敎以。依草記施行。
정조 6년 · 강
禮曹以江原道暗行御史別單覆啓。
정조 6년 · 목
該曹啓言。觀此江原道暗行御史李䕫別單。則論列孝烈凡三人。而淮陽校生李茂業。以窮峽愚氓。能知事親之道。賞糞之節。負米之行。居喪盡袞。亦申天性。襄陽民人金允恒妻李召史。在家孝於父毋。及嫁順於舅姑。夫病。願以身代。及其歿也。以身殉死。其貞烈實是村婦所未嘗有者。其在聳動之道。合施綽楔之典。而茂業見今生存云。生前旌閭。係是罕有。姑先施以許免復戶之典。李召史令本道郞爲旌閭。通川吏金致謙之忘身冒赴於客舍失火之時。奉出殿牌。自至焦爛者。論其誠謹。亦足嘉尙。施以復戶之典。恐似得宜。以此分付本道。江陵府丘山祠宇之重䢖。旣與新創有異。令道臣採取一邑公論。論報本曹。更爲稟處。至於臺啓行査事。旣因査報。纔已草記。今無可以覆啓者。請置之。敎以。淮陽校生李茂業。渠以窮峽愚氓。有此卓絕之行。方之古人。實無所愧。何必毀身滅性。然後始許綽楔之典。然生前綽楔。已例罕絕。依草記給復。待茂業死後。令地方官。旌表所居之閭。襄陽民人金允恒妻李召史。女子之死而從夫。世豈無之。至於此女。節義可謂特異。從容取義。豈非準備語也。申飭該道。劃郞旌表。俾遐俗知所聳勸。通川吏金致謙給復事。及他餘條件。亦依草記分付。
정조 6년 · 강
行初次祈雨祭于三角山木覓山漢江。
정조 6년 · 강
御誠正閣。行朝講。召見下直守令。領事徐明善。特進官尹東晢鄭好仁。知事李性源。大司憲李在協。承旨沈念祖李時秀。司諫權欕。玉堂沈樂洙。假注書楊致鶴。記注官金健修。
정조 6년 · 목
講孟子。○予曰。新溪縣令李素。今日何不肅謝乎。若在 永陵直所。使卽入來肅謝。仍爲下直事分付。命守令進前。敎橫城縣監曺命喆曰。曾經畿邑守令乎。命喆曰。曾經求禮茂長礪山三邑矣。予曰。三邑殿最。皆無中下乎。命喆曰。求禮則居中矣。予曰。茂長何以爲之耶。命喆曰。自茂長陞遷營將矣。予曰。橫城聞是弊邑。黃口白骨之外。新鄕之弊。近來最甚云爾。其下去。洗滌前釁。盡心善爲之。命喆曰。謹當竭力奉幺矣。
정조 6년 · 강
大司憲李在協。司諫權★(礻+嚴)避嫌乞遞。賜批。
정조 6년 · 목
在協避嫌略曰。卽者儒臣以言路壅閉。盛有論列。臣之溺職不言之失。於是乎著矣。其何敢妟然臺次乎。請命遞職。欕避嫌略曰。儒臣以言路壅滯。譏斥塞責。而以年還事言之。臣之所奏。只及三道。而儒臣又以海西之亦宜蒙惠爲奏。則臣之耳目不廣。言出塞責之說。於是尤著矣。臣何敢妟然於臺次乎。請命遞職。竝批以。勿辭。亦勿退待。
정조 6년 · 강
遞承旨鄭志儉。以金魯淳代之。
정조 6년 · 목
敎曰。左副承旨許遞。前望單子入之。
정조 6년 · 강
命京畿洪忠江原黃海等道麥還停退。待秋代捧。
정조 6년 · 목
敎曰。昨因奉審。仍令遍審畿邑麥農形止矣。聞其回奏之說。江以南五六十里之地。雖謂之無麥爲可云云。言念民事。萬萬罔措。麥之爲穀。異於秋農各種。惟其督還之際。萬一膠守常年之例。唉彼小民。何以支吾。以麥還代捧事。纔因臺啓。行會諸道。而遲待回狀。恐致後時。京畿洪忠江原黃海等道麥農失稔尤甚處。麥還參量停退。或待秋代捧之意。自廟堂郞爲分付。擧行形止。使卽狀聞。
정조 6년 · 강
命黃海監司黃昇源。一兩日內辭朝。
정조 6년 · 강
遞知義禁鄭好仁。
정조 6년 · 목
領議政徐命善啓言。兵曹判書鄭好仁本兼俱是劌務。所帶金吾之任。請今姑許遞。從之。
정조 6년 · 강
命祈雨祭齎誠行祀之意。申飭該守臣。
정조 6년 · 목
開城留守鄭昌順以祈雨祭設行馳啓。敎以。畿農之漢北漢南。或以爲不無緩急之殊。蓋因向來雨澤列邑之所得。或多或寡故耳。觀此開留狀辭。本府旱災。無異京中。禱雨之擧。已自日前設行云云。惟兹之旱。亦孔之酷矣。予方益增愓若。而誠未上格。未獲方寸之雨。第今所望。惟在營邑將事之臣。各自處恭。克致神庥。一營一邑之得霈。足紓營邑近止之民命。十分齎誠行祀之意。申飭該守臣處。開府旣行祈雨。沁都何不爲之。如以難於擅行。爲咨且之端。則大非所以體予宵旴之意也。亦以此意卽爲分付沁留處。使之待曉發行。
정조 6년 · 강
推假注書楊致鶴。
정조 6년 · 목
同副承旨李時秀啓言。今日臺諫避嫌擧條二度。不書下改。已爲啓下矣。莫重臺啓。致此漏落。不審之失。當該注書請推考。允之。敎以。八院未幾。有此做錯何也。倘不隨事動孜。院中大小事務之如蠶絲牛毛。無以領略。繼今以後。十分愓念。
정조 6년 · 목
因本閣朝問安單子。批以。得此甘澍。寔荷冥庥。忭幸云云。猶屬歇後語。繼又沛然。予方顒企之也。
정조 6년 · 강
召見黃海監司黃昇源于誠正閣。
정조 6년 · 목
辭陛也。○予曰。海西一道。年事民心。俱不成說矣。曾在承宣。事多淳謹。且不必孤負朝廷。故有此下批。其於治績之善與不善。專在奉公之如何。雖有切已之事。必以一刀割斷。至於濕束之間。務嚴爲主可也。如不實心奉職。則是予之責。日昨疏批中。勉湔前愆云云。卽指嶺南時事也。竝加愓念。母負此意。且聞本道麥事。已値大歉。田米一石。價至八九兩云。其於救荒之政。蓋爲設始。若如前道伯僨事。則必有重勘。悉心畏約。以圖湔愆。年還停退傅敎見之乎。昇源曰。然矣。予曰。何當赴營乎。昇源曰。十八日以爲赴任矣。予曰。徒流案。果幾何抄出云耶。承旨李時秀曰。連爲催促。而未知幾何抄出矣。
정조 6년 · 강
初次祈雨祭獻官以下。施賞有差。
정조 6년 · 목
敎曰。圭璧載擧。靈應不忒。未必不由於將事之臣齋心虔禱之力。故事三曰內得雨。猶有賞典。況此當日得雨乎。初次祈雨祭獻官掌令洪文泳。副司果徐龍輔。副修撰沈樂洙。各半熟馬一匹賜給。典祀官大祝副司果李魯春洪仁浩曺允大。監察金鯉吉鄭基煥蔡敏恭。各兒馬一匹賜給。齋祝贊謁者等諸執事。問名各不粧弓一張賜給。
정조 6년 · 강
命大小享奏時官定送。
정조 6년 · 목
副司果徐龍輔啓言。臣纔經祈雨祭官。故有所仰達者矣。大小祀享。必有刻漏之進待者。所以定其時重其事也。祈雨祭則初無奏時官定送者。此後則令禮曹知委設監。無論官與吏。從便定送。敢達。從之。
정조 6년 · 강
召見刑曹三堂上于誠正閣。判書徐有鄰。參判金尙集。參議趙鼎鎭。
정조 6년 · 목
予曰。徒年中輕罪者。盡爲抄出以來乎。有鄰曰。八道徒流合爲二百八十九人。而以罪之輕重徒年遠近。以爲抄出矣。予曰。昨見兩南狀啓。旱災一樣云。誠可悶矣。有鄰曰。臣聞南來消息則果然矣。予曰。自明日非時急公事。則勿爲入啓。予曰。兩都留守處。卽果跋尾行會乎。有鄰曰。曉頭已行關矣。
정조 6년 · 강
命湖南嶺南今日之雨。先以營下所見馳聞。
정조 6년 · 목
敎曰。昨見湖南伯狀聞。續見嶺南伯狀聞。道內雨澤稍閟。擧切雲霓之望云云。今日之雨。 兩道所得。果何如也。不待邑報之齊到。先以營下所見。星火馳聞事。自備局卽爲行會。
정조 6년 · 강
命再次祈雨祭姑停。
정조 6년 · 목
因再次祈雨祭單子。敎以。甘雨通宵。簷鈴不止。繼此霈然。方切顒企。在前祈雨得雨之後。享祀有姑停之例。再次祈雨祭。觀勢設行之意知委。
정조 6년 · 강
命嶺南畢賑狀啓。草記稟處。
정조 6년 · 목
慶尙監司趙時俊以道內畢賑馳啓。敎以。本道昨年斂荒。挽近所無。言念民情。恫若在已。觀此畢賑之報。飢民幸不至多數捐瘠。萬萬多幸。監賑勤慢。不可無考察奬勵之政。何不一一分等陳聞乎。此狀啓下諼廳。使之草記稟處。道內富民之納粟補賑。無論石數。渠輩之損財賙飢。可見忠厚之俗習。在朝家激勸之政。豈忽褒賞。而聞獨於己亥。此一款不爲擧論云。其時諼廳回啓堂上。捧現告從重推考。竝與今番納粟人論賞之意。分付諼廳。今番嶺南賑政。無論通一道設賑。故有此論賞之令。竝以此意知悉。
정조 6년 · 강
命報謝祭今十五日設行。
정조 6년 · 목
禮曹啓言。靈應不忒。甘霈旣得。報謝之擧。在禮則然。三角山木覓山漢江報謝祭。依定式待立秋後。擇日請設行。敎以。立秋前報謝祭。旣多有例。不卜日。今十五日設行。獻官以承旨閣臣塡差。
정조 6년 · 강
有政。吏曹李命植進。
정조 6년 · 목
敎日。今已夜深。有難處置。引避臺諫許遞。今日政差出。○以沈念祖爲吏曹參議。宋銓爲掌令。金孝眞爲持平。姜彝正爲校理。李鎭翼爲知義禁。金履素爲大司憲。 兪彥修爲司諫。
정조 6년 · 강
承旨李時秀疏陳應避之嫌乞遞。批今該曹稟處。
정조 6년 · 목
時秀與其父監春秋福源。有春秋兼御應避之嫌也。
정조 6년 · 강
黃海監司黃昇源上疏請往省先壠。賜批許之。
정조 6년 · 강
掌令李檳從縣道上疏辭職。仍陳勉。賜批。
정조 6년 · 목
疏略曰。臣聞爲治之本。在於立誠。弭災之要。在於修德。伏願殿下夙夜强勉。圖升大猷。遜志緝煕。聖敬日躋。則殿下之誠立矣。殿下之德美矣。彼一時災沴。適足爲聖世之雊雉業穀。而將與商宗固宣之績。竝美千古。豈不猗歟盛哉。臣又拱而竢也。批以。近於寂寞之際。有此敷陳。另欲反諸身體察。爾其勿辭。少問上來察職。
정조 6년 · 강
命案付罪人中崔介老味等十八名。竝放送。
정조 6년 · 목
敎曰。徒年疏放之請言固好矣。旣非赦典則有難竝置宥釋之科。案付所在罪人二百八十九名中。結城縣崔介老味。石城縣金福仁。黃澗縣李萬金。泰安郡奴得三。舒川郡羅順已。唐津縣婢占眞。洪川縣朴聖得。杆城郡李福喜。金城縣婢年伊。平康縣崔福恒。長淵縣黃啓源朴行。源潭陽府奴奉金。龍潭縣趙增。茂州府元一常。茂安縣李頤柱。善山府奴福得。梁山郡魯三昌等十八名。皆不過微眚之微眚。竝放送。餘皆勿論。又敎曰。俄於疏放時。欲爲下敎而未果。罪人廉鳳瑞。特從申令之義。分揀放送。此後院吏復循前習。其時則首吏及上直首吏與犯者。竝施勿限遠配之律。以此嚴飭。
정조 6년 · 강
命廣州作拏人具仁遠等。待用刑正法。姜必奉等發配。崔太奉等放送。
정조 6년 · 목
刑曹啓言。廣州作挐人中首唱及和應人具仁遠等。待用刑。捧結案正法。姜必奉等。流三千里發配。崔太奉等。請參酌放送。從之。敎以。首倡三人外。可以刑配之類。有難遲待用刑。竝令該曹今日內。分等發配。刑推則令配所官擧行之意分付。
정조 6년 · 강
命安川君上疏事獻議置之。
정조 6년 · 목
該曹啓言。安川君烓上疏。就議于時原任大臣。則領議政徐命善以爲卽因宗臣陳章。以 景慕宮受誓戒合行與否。伏承問議之命。臣素昧禮文。雖於尋常儀節。亦未能辨論。況此莫重 祀典。尤何敢臆對。第議者之言曰 皇朝禮國朝禮。非 宗社大祀。無誓戒。此言恐似不然。恭惟我殿下以篤至之孝。盡精微之學。參酌隆殺。攷定儀文。旣成 宮園儀。軌宗廟降一等。 廟享之樂九成。而 宮享之樂三成。 廟享之肄儀。前三日行於政府。而 宮享之肄儀。前一日行於享所。其用樂也肄儀也同。而所不同者。九成三成之多少。三日一日之遠近也。然則所以致謹於隆殺之節者。不在乎名物而在乎度數之間也明矣。今此誓戒。不過整勅執事。各揚其職。其爲禮未必重且大於樂與肄儀。而獨以爲不可行者。果何所據乎。 廟享齋七日。故行於七日之前。而 宮享齋五日。今若進而行之於五日之前。則其與樂之九成三成。肄儀之三日一日。同其意也。又何疑歟。至若 皇朝國朝。魯無擬於 宮祀享禮者。則禮書中 宗社外無誓戒處。亦固也。然臣膚淺之見。又非考據之言。更令儒臣博攷典禮。商確稟處。伏惟上裁云。左議政洪樂性以爲今因宗臣疏。有 景慕宮誓戒事詢議之命。臣素昧禮。罔知攸對。竊伏念惟我殿下聖孝出天。凡於享祀。克誠克敬。今此誓戒一事。有關整飭之節。似無不可行之義。而第觀大明集禮及五禮儀。郊祀廟祀之外。皆無誓戒之儀。則禮意精微。非臣鹵莾所可臆對。伏望更加博采。務歸的當。伏惟上裁云。右議政李福源以爲有國之所重者祀也。聖人之所愼者齋也。祀無大小。齋必致潔。伏況 景慕宮享祀事體莫重。以聖上不匱之孝。在群下致隆之誠。夙戒齋事。允協禮意。而竊稽周禮及唐宋 皇明儀文。惟祭天地廟社。有誓戒。國朝五禮儀。亦惟 廟社外。無誓戒之文。至若新刊 宮園儀。卽我聖上斟酌情文。精義盡禮之書。尊壘之制。降登之數。粲然纖悉。而誓戒一節。亦不見載。求之歷代之制。旣如彼。考諸時王之禮。又如此。以臣昧識。不敢妄議。伏惟上裁云。領中樞府事金尙喆。病不收議云。判中樞府事鄭存謙以爲今因宗臣疏。以 景慕宮享祀時誓戒當行與否。有問議之命。如臣蒙陋篾識。何敢與議於莫重祀典。而惟我聖上以高明之學篤至之孝。折衷典禮。撰成 宮園儀上下編。隆遜得中。情文俱叶。品式備具。儀度纖悉。而誓戒一節之末載。以禮必稽古。遵用大明集禮五禮儀耳。今未有明的考據之禮。而有所容議。非臣謏淺之攸及。典禮何敢與論。而第伏念 宮園儀。係是不刊之定制。從後別議。恐非守典禮重事體之道。伏惟上裁云。判府事李徽之以爲今因 景慕宮享祀時受誓戒事。有此下詢。而臣於禮學。本旣昧昧。且方病中昏迷。末能遡考禮書。莫重享儀。不敢率爾臆對。伏惟博詢而審處之云。諸大臣之意如此。請上裁。敎以。宗臣疏語。決其無稽。然予於禮書。素蔑識解。又如王朝典章。尤無所究。難以已見遽爾臆斷。不得已有遍議諸大臣之命。大抵禮其涉汰去之嫌。曷若寧儉之爲愈。此義較然。如執左契。 宮園儀一書。卽小予泣血撰次者也。惟其酙酌損益之際。殺費許多商量。原書中宏綱細目。非敢曰盡合天理。第念天理人情。不甚相遠。以是竊自附於緣情制禮之義。妄加勘定。書旣成。予又看閱屢回。自謂于心曰。此書毫釐加減不得云爾。誠不料宗臣之有此言也。觀此獻議。大體所見。與予意別無異同。豈非無容更議者耶。此草記置之。
정조 6년 · 강
行報謝祭于三甬山木覓山漢江。
정조 6년 · 목
因政院啓辭。有是命。
정조 6년 · 강
命今二十日祈雨祭設行。
정조 6년 · 목
口敎曰。每値是月。但恨頑忍尙在。豈或發號施令。而儻欲遲待過齋。切恐不免後時。目今諸路旱災孔棘。民情遑急。不可以才行報謝之擧。特疑於禱雨。且考已例。例亦不一。龍山江遣重臣。楮子島遣宰臣。不卜日。今二十日祈雨祭設行事。卽爲分付該曹。
정조 6년 · 강
諸承旨請對。賜批。都承旨嚴璹。左承旨徐有防。右承旨趙時偉。左副承旨金魯淳。右副承旨徐鼎修。同副承旨李時秀。
정조 6년 · 목
因請對啓辭。口敎曰。竟日煩請。徒亂予意。頒布之因此遲滯。亦甚可悶。願忍下二字改下。依此頒布。
정조 6년 · 강
召見直提學鄭志儉檢校直閣徐鼎修承旨趙時偉于誠正閣。
정조 6년 · 목
予曰。昨日政院繳還。是何擧措。予之情事。在廷所知。每當此月。將以何心酬應萬機。而適値悶旱。旣係民事。不得不以口傅下敎。則職在唯允。安敢以下敎中二字。決摘求對乎。禱雨之擧。一時爲急。而爲承宣者。只事煩聒。無意頒布。徒涉屑越。有傷事面。不得已改下二字。則卽當頒布之不暇。不此之爲。又復請改至再至三。莫之止焉。當初求對。已極怪駭。末又守閽。竟夕相持。說往說來。愈慽予心。且聞知申則立異云。左承旨幾年近密。不諒予心。胡至於此。反不如一知申乎。寔由予誠意未孚之致。何責政院之有也。時偉曰。聖敎至此。實爲惶悚。而昨日下敎中有不敢承聞處。則爲臣子者。豈可無繳還之事。而處然領布乎。予曰。今日日氣太淸。雨意愈邈。三農無望。民情之遑遑。推此可知。九重之憂。當復如何。挽近以來。朝廷之上。一以諱災爲事。民間之疾苦。農家之水旱。無由得聞。誠非細憂。
정조 6년 · 강
命兵曹判書趙㻐。更卽牌招。
정조 6년 · 목
敎曰。分義雖重。廉防亦重。如有難强之端。何必如是督迫乎。俄者筵敎。亦必承聞。到今在重臣道理。一謝新命。更圖去就。亦無所不可。況本兵曠任。已至經宿。其在重宿衛之義。萬萬寒心。兵曹判書趙㻐。前牌以違牌。依例捧傳旨。更卽牌招。斯速行公。
정조 6년 · 강
兵曹判書趙㻐陳疏自列。賜批。
정조 6년 · 목
疏略曰。以臣爲兵曹判書者。恩命之下。擧家驚惶。而殿下雖欲爲臣曲保。恐亦不可得矣。夫護逆極罪也。爲人臣而受此名。如女子之受穢謗。其謗雖虛。其累難雪。臣之所罹。何以異此。然猶未能進詣闕下。引刀自剄。以白其冤。則前疏所懇永刊朝籍。以謝人言。沒身自靖。以養病母者。雖是第二等義。而實亦道理之所當然。在 聖朝之政。宜快許者也。倘蒙所請。俾遂其願。益覺僭猥。惟嚴勘焉。批以。卿本無累。何論雪與不雪。卽爲入來。○敎曰。辭疏之特命捧入。意在禮使。今則旣承疏批。更卽牌招。
정조 6년 · 강
行再次祈雨祭于龍山江楮子島。
정조 6년 · 목
因本閣朝問安單子。批以。頑不滅死。 諱日又臨。俯仰穹壤。秖覺茫茫矣。
정조 6년 · 강
命明日詣 雩祀壇。親行祈雨祭。南郊三次祈雨。遣大臣攝行。
정조 6년 · 목
敎曰。去夜頗有雨意。到朝又復邈然。言念民事。中心如灼。命官替攝。徒增如不祭之嘆。敢不躬禱代犧之誠。不卜日。明日祗詣 雩祀壇。親行祈雨祭。齋官另加擇差。坐齋之故。姑難宣示。而無異減膳之時。動駕除輦輿及侍臣節次。其他儀衛。參考已例。務從省減事分付。南郊三次祈雨祭。遣大臣攝行。一體分付。祝文已親撰。出宮前親押。依此知悉。又敎曰。 郊壇親祭時陪享百官。各別淸齋之意。預爲申飭。依舊例申復。發遣備郞。摘奸以來。衆所共知老病及有實故人。勿爲參班之意。申明分付。又敎曰。隨駕百官。衛外諸臣。依舊例乘馬。
정조 6년 · 강
命 雩祀壇壇上修理等節。依例擧行。
정조 6년 · 목
禮曹啓言。今此 雩祀壇祈雨祭時壇上修理等節。依前例。別遣戶曹工曹郞廳及本曹郞廳。眼同看檢。而亦令繕工監。別定監役官。急速擧行事。請分付。允之。
정조 6년 · 강
判下兵曹祈雨祭親行時隨駕軍兵磨鍊草記。
정조 6년 · 목
因該曹草記。敎以。以步軍六哨。馬兵二哨。禁事二番磨鍊。而當此悶旱責躬之時。不可如數陳列。先後廂步軍各一哨。訓將只率前排略干雙前導。餘軍中軍率領。先詣 享所大次。環衛以待事分付。禁軍亦六十名。番將率領隨駕。餘亦別將率領。先詣箚住。此外軍兵。切勿等待。軍亦民也。爲民而勞軍可乎。令各該營大將。依此知悉。留陣則御將率內外營入直軍結陣。出番軍兵。亦勿待令之意。一體分付。
정조 6년 · 강
詣 雩祀壇齋宿。
정조 6년 · 목
具翼善冠袞龍袍。乘輿出賓陽門。降輿御月廊。行南壇祈雨祭祝文親押訖。予曰。領議政徐命善進前。予曰。卿進詣 壇所後。申飭諸執事。各別虔誠齋沐。無或有欠敬之嘆。乘輿由明政門。出弘化門。至 宗廟前路。降輿。乘輿至桃渚洞前路。命承旨徐有防奉審南 關王廟至典牲署前路。予曰。路傍禾穀。母或蹂踐事。各別分付於禾穀部將。着實檢飭。至壇降輿。仍入幕次。少頃出幕次。詣 壇所親審後。予曰。　神輿何爲奉安於 壇後耶。有防曰。似是前例而然矣。予曰。移奉 壇上。禮無不可。仍命守僕等。虔奉于 壇上訖。還御幕次。予曰。兵判進前。予曰。 壇所四面。掃除不潔之物。定將校看守事。各別分付。兵判鄭好仁承命出。予曰。同副承旨進詣 壇所。奉審 壇所四面。俾除不潔事。更爲察飭以來。少頃命都承旨嚴璹讀準祝文。予親押訖。予曰。大臣入侍。領議政徐命善。領府事鄭存謙。右議政李楅源。命不亦言二本。一本遍示參班卿宰。一本命璹進讀。予曰。此是求助之敎。遍示侍衛諸臣亦可也。仍命遍示。予曰。以此傳敎。成出有旨。今日內。下送兩都及諸道道臣處。由東門詣壇所。就版位。親行習儀如儀。還御幕次。予曰。戶判卽爲進去。奉審祭器祭物以來。予曰。輦路決囚。欲遵故事。禁府堂上及刑曹判書竝進前。予曰。刑曹輕囚。今爲幾人耶。有鄰曰。拘留罪人。保放罪人。合爲四十餘。而今日以酒賣捉人。不在其中矣。予曰。卿其出去。詳考囚案以入。禁府姑放人囚案。同義禁亦䂊爲整齊。以待明日酌決。而囚案先爲持入。同義禁洪良浩奉進囚案。予曰。重囚則判堂出後。可以決斷矣。予曰。判義禁金華鎭進前。予曰。卿其出去。詳考囚徒案以來。華鎭曰。文案則未及持來。只以囚徒單子持來矣。予曰。李奎緯李恒林李彥儒等。俱是重囚。然今當疏決之時。亦宜酌配。而宣傳官中金命峻林泰元。自在勿論。姑爲置之。其餘或有捧供者。或有未捧供者。明日還宮前。卿其先爲進去。詳細盤問。來待於疏決所。而李儒敬吳毅常。則使之面質。以究其言根。予曰。此外又有幾人乎。華鎭曰。此外又有權裕金宗範等八人矣。予曰。此皆輕罪。可以疏放。而江原道守令之在囚者亦多矣。華鎭曰。然矣。予曰。宋煥九申韺崔孝達等。當以草記議處。 煥九渠之原情。亦云襲謬乎。華鎭曰。然矣。予曰。刑判亦持囚徒案以來。予曰。金重瑞事。判義禁亦當知之矣。華鎭曰。重瑞侵虐江民。而擧皆憤怨。故其時道臣切痛於重瑞。以爲可殺不可赦云。大體以蔘商漁利者矣。副司直鄭民始曰。重瑞之侵虐江民。多負營錢。果不知罪擬何律。外議則皆以爲不可死論。亦不當更爲徵錢云矣。予曰。金鍾秀以爲重瑞若生出獄門。是國無刑法云矣。民始曰。當初重瑞果是富民。故朝廷之上。皆不傅之生議者。有嫌而然矣。予曰。旣燒其券。又欲受債。此則前道臣。果不能善爲之矣。有隣曰。向者有一問於金鍾秀之敎。臣果問之。則鍾秀以爲鑄錢時事。全莫省覺。而只知侵虐江辰之切痛。以勿聽訓將言仰奏之事。果分明記得。而伊時訓將防移後。果有筵中所奏云矣。予曰。大提學前後之言。如是判異。亦足傅生矣。有鄰曰。重瑞之所逋負者爲萬餘兩。故當初臣與沈念祖。同爲開坐。施刑一次。而其後又施五次刑。亦少懲其罪矣。予曰。旣曰九千兩。則已免萬字矣。民始曰。任譯之萬兩逋負者。亦多謫配之人。而任譯則旣皆蕩滌。重瑞則獨爲徵捧者。亦涉斑駁。渠之稱冤。不爲無怪矣。有隣曰。與金履恭同律。似宜矣。予曰。予則一職金鍾秀之言。而非有所偏惡於重瑞而然矣。民始曰。久囚三人。前判書以爲遽難的放云矣。予曰。久囚三人之罪。皆是何等所犯耶。有隣曰。張錫禧則以踪跡殊常。沿邑發配。而不至謫所。中間漏躱。故今方捉囚。當爲還發而一罪人則渠之外家贖奴。三次勤賣者也。一罪人則橫叛上典者也。予曰。罪囚當的放者。合爲幾何。有隣曰。重囚外。保放者爲四十二人。拔此三人則爲三十九人矣。民始曰。保授罪人三十九人。輕囚五人。當入於疏決中矣。予曰。酗酒十四人。事過後決處。予又曰。明日當御惠政橋。親行疏決。御將札住於鍾閣西道事分付。
정조 6년 · 목
敎曰。自今日得雨間減膳。又敎曰。嗚呼。予寡人叨承丕基。于玆六年。澤不下究。誠未上格。災沴荐瑧。饑饉相仍。予每念民艱。若恫在已。今玆之旱。亦旣太甚。自春徂憂。不雨者三朔矣。陰雩欲交。凄風輒起。霜霂乍潤。杲日旋赫。三農之望轉切。一霈之澤尙遲。麥旣告歉。注秧又愆期。畝澮皆坼。井泉亦渴。目下焦遑之狀。已如焚灼。而諸道悶渴之啓。日以登聞。若復蹉過數日。則將判大無。雖尙雨何及哉。噫彼關嶺諸道之民。賙賑才撤。呻囈未瘳。倘使今年之鐖。又甚於昨年。顚連溝㙠。勢所必至。雖以他路言之。民之宿儲。大抵同然。而朝家畜積。又不足以接濟。則鳥能免盡劉之患也。嗚呼。災不虛生。必有所召。諸道之旱。畿甸最甚。畿甸之中。城闉愈酷。地之遠近。災有深淺者。㔫以昭予之不德。天之告戒。吁亦叮嚀矣。日昨禱雨文中。默數愆尤。責豈止六云者。非予虛設之言也。蓋予勢德不固。涌養無素。不含蓄處。太不含蓄。不振刷處。太不振制。圭角或露。因循成習。是故治無定緖。事乏成規。非不欲銳精欖機。而病在叢脞。非不欲悉心愛民。而功蔑懷保。崇奬詞葬。徒歸於虛文。申明敎令。無補於實政。是固寡人之咎也。抑寡人之宮室侈歟。脤用華歟。貨利不能不殖歟。聲色不能不邇歟。綺靡翫好之物。不能不喪志歟。此雖予所常存戒者。而亦安保其必無也哉。至於國計民憂。難以遍擧。根本末固。變故層生。而國勢有抗捏之形。征櫂滋益。用度無節。而民產乏擔石之資。綱維漸解而名分都壇。則無怪風俗之日下矣。躁進是趍而激揚無聞。則無怪乎人才之不興矣。問舍求田。習以爲常。庫財倉儲。任渠取用。則貪黷無所懲矣。貴家盤羞。殆費萬錢。賤隸服餙。至用貂鼠。則奢侈亦云極矣。然而廟堂之上。未聞有彌綸之策。末流橫決。何以障之。頹風委靡。孰能振之。予之所恃而爲股肱者如是矣。臺閣之臣。一味媕婀。事關袞闕。爲若可諱。言涉官師。或恐有忤。以緘默爲工。以缷免爲幸。作一規模。牢不可破。予之所恃而爲耳日者又如是矣。金華之筵。資益是須。乍行久停。諒非怠忽。此豈不上下胥勉處乎。監司守令。分憂牧民。而潔已奉公。未或有聞。作奸犯科。前後相績。則尙何望其循良之績乎。無論京外。凡係刑獄。必欲審克。而未見平允之政。凡係民隱。必欲詳察。而猶多壅蔽之患。又如兵戎。國之大政。陰雨之倘。宣容疏虞。而京營咫尺。公肆欺瞞。則遐方鎭堡。不須暇論。然此特就事爲上。略擧其已然者矣。若夫未形之兆。難言之虞。則尤有大焉。噫時運不幸。世家零落之餘。存者無幾。而人情不孚。朝象未靖。擧無寅協之美。或有疑怒之跡。鎭安二字。卽予苦心。而其將何術而濟之哉。今夫千章之木。根柢枝葉。無一不病。而重以復心朽蠹。枵然孤立。則一有風雨。其不顚蹶者幾希矣。今之國事。不其類是乎。然而流出於源。影由於表。則是豈群臣之過也。一則寡人。二則寡人。宜其逢天癉怒而不能以自解也。鳴呼。爲今之道。惟有君臣上下精白一心。改其舊而新是圖。以爲一分消弭之方。肆予悸恐不寧。減常膳撤法樂。齋宿出郊。躬行代犧之擧。以邀惠于 神袛。而敷此十行之敎。以求一言之助。咨爾卿大夫士庶人。凡有可以利吾病者。無曰苦口而難之。然予雖求言。而有以知言之不至也。何者。昨冬求言之後。竊意遐邇忠讜之論。由此而得聞矣。無何因疏啓之遽發。便歸湮蔽之科。訑訑之色。遂拒人於千里。大凡今日之俗。以無言爲幸。以有言爲憂。故不惟不自言。所以惡人之言者如彼矣。予以是知言之不至也。雖然。此亦予不誠之致。且以盡吾誠而已。更望大小臣庶。洞知予懇懇之意。無愆前事。各悉所蘊。仍敎曰。此傅敎一通。自政院宣布中外。仍自政院京兆。昭告臣庶。外方則令各該道觀察使知悉坊曲。
정조 6년 · 강
禁推注書趙興鎭。
정조 6년 · 목
敎曰。軍門草記入啓時。院隸之誤爲呼望。極涉可駭。注書之不能申飭。不可無罪。實注書。事過後禁推。
정조 6년 · 강
汰拿禁喧郞廳尹履相。
정조 6년 · 목
敎曰。禁喧郞廳。先汰後拿。今日侍衛郞廳汰去。其代口傳差出。
정조 6년 · 강
遞判義禁金華鎭。刑曹判書徐有隣。同義禁李鎭翼。
정조 6년 · 목
敎曰。判義禁方在陣上。刑曹判書亦方在侍衛。竝許遞。政官牌招。開政差出。又敎曰。同義禁許遞。
정조 6년 · 목
以金華鎭爲判義禁。洪秀輔爲同義禁。鄭民始爲刑曹判書。
정조 6년 · 강
行三次祈雨祭于 雩祀壇南壇。
정조 6년 · 목
時至。具冕服。詣東門外。禮儀使禮曹判書金魯鎭 進圭。予執圭入東門。就版位西向立。詣盥洗位。仍詣 壇上 神位前。三上香。奠幣訖。執爵獻爵。大祝讀祝文訖。次詣各 神前行禮。竝如上儀訖。降復位。改獻官終獻官。行禮如儀訖。詣飮福位受爵訖。仍詣望瘞位。降復位。行四拜禮。在位者亦行拜禮訖。禮畢出東門。還入幕次。改具翼善冠袞龍袍。出幕次。過 壇所。乘輿至 壇所洞口。領議政徐命善祗迎於路左。命進前。予曰。顧予寡昧。豈望孚格。而親薦珪幣。冥應愈邈。眞所謂無面可顯。數日內。若不得雨。則擬將更擧躬禱之禮矣。命善曰。聖上處誠躬禱。而雨意猶慳。殿下過自責躬。辭敎至此。臣伏不勝憂悶之至矣。第念 靈應豈必的在當日。姑俟數三日。更議親禱好矣。予曰。卿言豈不如是。而予實慚忸。無以有辭於百姓矣。命善曰。昨下絲綸十行。諄複誠懇。有足以孚各才乎在上之夭。冥應之理。亦豈終慳而邈然不應乎。予曰。今日將御惠政橋。親行疏決。卿亦追到參班。予曰。左右相亦來待於疏快所事傳諭。命善曰。聖候方在靜攝之中。又當徹夜將事之餘。連日動駕。屛蓋沖炎。不勝憂慮。伏願進御輦轎焉。予曰。旣未得雨。安御輦轎。實所未安。當觀勢爲之矣。至廣通橋。予曰。駕至惠政橋。入小次後。先爲解嚴事。分付都監中軍及禁軍別將。駕至惠政橋入小次。予曰。大臣若已來到。入侍事出傳。領議政徐命善。在議政洪樂性。右議政李福源進前。敎曰。金吾堂上。秋曹堂上入侍。判義禁金華鎭。同義禁洪秀輔。刑曹判書鄭民始。參判金尙集。 參議趙鼎鎭進前。予曰。罪人中當爲酌配者。先上之。李奎緯李彥儒李恒林朴師崙等。以次拿入。命華鎭頒諭於奎緯恒林曰。奎緯則意有氣力。任以字牧。則固當盡心報效。而雖曰鄕錢之或異公物。而四十貴以上。法則一律。況是累千緍錢乎。法宜置辟。今當悶旱之時。特施曠蕩之典。爾則減死定配。恒林則罪關濫殺。而元犯旣不捉。則因一獄事。以二人償命。亦涉可矜。今當悶旱之時。特施曠蕩之典。爾亦減死定配矣。又命頒諭於師崙彥儒曰。師崙則境內飢口之流亡者。殆近千口。曾莫省覺。不思賑濟之策。其外疵政。亦難枚擧。法宜重勘。而今當悶旱之時。特施曠蕩之典。爾則特爲定配。彥儒則虛傅僞訃。用意凶獰。究其心術。何所不至。近來適當藏刑之時。故雖不得一番窮覈。而今當悶旱之時。爾則亦爲定配矣。又命拿入韓昌愈等。命頒諭於韓昌愈金東臣金弘運金龜老權裕鄭興桓金宗範尹履相等八人曰。爾等犯有輕重。而不甚關緊。今當悶旱之時。特施曠蕩之典。幷爲放送矣。予曰。申韺崔孝達宋煥九等。以草記議處。李儒敬等。亦以草記後重照律。予曰。刑曹死囚四罪人。先上之。徐祖修德金太山鄭德奉等。以次拿入。命尙集頒諭於祖修曰。爾則曾在 先王朝。特垂曠蕩之典。旣蒙減死之恩。則固當十分懲戢。而爾於彼隻。有若逞憤者然。其心所在。極爲痛惋。且以山地言之。以强弱爲主。則如汝士夫。皆得橫占山地。如彼殘弱之民。不得占山乎。罪固罔赦。法宜置辟。而輦路決囚。貸爾一律者。爾父曾經宮官。獲登講席。予尙記有。左右參恕。特用寬典。爾則減死定配矣。又命頒諭於德金太山鄭德奉等曰。德金則墜火之罪。固當萬死。而爾之供辭。旣無可推之處。故自爲遲晩之擧云者。終涉䵝䵢。亦甚哀矜。然久囚不快。特於重其事之意也。今當疏決雪冤之時。爾則特爲減死定配。太山則銀片盜竊。甚不分明。固當發明。而爾之自服結案者。旣極庸劣。且涉䵝䵢。故特以罪疑惟輕之義。爾亦減死定配。德奉則元隻發告。而旣無實因。則因病致死。可知其的實。故爾則自放矣。又命拿入金重瑞。命頒諭曰。爾則前後營門所犯。姑無論。侵虐江民一罪。已是難赦。而同罪之人。亦有爲奴者。且當悶旱之時。特施曠蕩之典。爾則減死爲奴矣。予曰。重瑞觀其容貌。極爲頑慢矣。命善曰。然矣。必是作奸者矣。予曰。輕囚罪人。各以同罪上之。文守億黃萬壽趙得成。私奴貴才等及雜犯張順伊等二十七人。以次拿入。又命頒諭於文守億等四人曰。爾等俱是輕罪。或有以辜限間囚禁。故特爲放送矣。又命頒諭於張順伊等曰。爾等敢於祈爾祭或賣酒或買飮。而且有出入衛內之軍士。罪當定配。而今當疏決。特爲放送矣。又命申諭於張順伊等曰。爾等或是本營各司吏隸軍卒。令各其營各其司。不爲除名事。亦將分付。此後則爾等各別小心。民始曰。昨日買飮人中四人。未及追捕矣。予曰。此則仍置之。予謂民始曰。拘留罪人五人。保放罪人三十五人。各以其罪。頒諭直放。而其中徐曾修等二人。以祖修旣蒙酌配。汝等亦當發配。而特用曠蕩之典放送事。卿其頒諭。趙擇臣李枝盛金興大等三人。以汝等俱以闕內所屬。固當十分謹愼。而罪在罔赦。法宜定配。特用曠蕩之典放送事。卿其頒諭。兩吏隸閔世光等。齋室更衣之時。偃然窺見者。罪固罔赦。而特施曠蕩之典放送事。亦爲頒諭。二福三福李希采等三人。亦有可恕之道乎。副司直李性源曰。李希采則便同急書。而三福則雖是李性默奴子。用心叵測。性默所犯中。則小事則果爲發明。大事則多爲揚訐矣。予曰。此三罪人。亦當遠配。其文案刑判持入於還官後。民始曰。保放罪人中一人。適往廣州。未及待令。何以爲之乎。予曰。此則仍勿推捉。有一軍卒。伏地於幕㳄前。予曰。兵判出去盤問以來。鄭好仁回奏曰。渠言渠是良人。而龍宮縣監朴基正狎良爲賤。故不勝冤抑。至伏地云矣。徐有隣曰。渠之八寸三人。皆入於押良之中云。而明明是叛主之奴。故臣欲發配矣。聞是陞戶砲手。故收贖而乃敢肆然伏地。極爲痛惡矣。予曰。此則兵判自營門査治。乘輿至 宗廟前路。降輿。乘輿由梨峴入弘化門。由明政殿入賓陽門還內。
정조 6년 · 강
命今日還宮後。朝廷問安。翌日問安勿爲之。
정조 6년 · 강
命李奎緯等定配。韓昌愈等放送。金重瑞爲奴。
정조 6년 · 목
敎曰。冥應漠然。烈陽益熾。由予誠未仰格。只切渴悶。凡係遇旱應行之擧。不可歸之應文。閣而不行。輦路決囚。敢述古事。業以參量酌處之意。諭及諸囚。禁府諸囚中。李奎緯鄕錢勒徵。差與贓汚有間。數過累千緍。李恒林罪濫殺。正犯未捕。竝減死定配。朴師崙民散而曾莫省覺。歲飢而亦不營賑。此等邑寧。難逭訊配。時値疏釋。特爲定配。李彥儒虛傳僞訃。用意凶獰。亦爲定配。韓昌愈金東臣金弘運金龜老權裕鄭興桓金宗範尹履相八人。犯有輕重。無甚關緊。竝放送。刑曹罪人中徐祖修。一事再犯。情實罔赦。曾在 先朝減死之典。德金墜火情節。終涉䵝䵢。泰山銀片偸竊。太不分明。竝減死定配。金重瑞所犯。與他尤甚。同罪皆已傳生。減死絕島限己身爲奴。鄭德奉被人發告。聞已脫空。文守億黃萬壽。或辜限已過。或傷處亦微。徐曾修後修兩人。祖修酌定之後。宜有參恕之道。特爲放送。雜犯輕囚張順伊等二十七人。及保放趙擇臣等三十五人。亦爲一竝放送。
정조 6년 · 강
命禁喧郞廳尹履相拿處分揀。
정조 6년 · 강
召見刑曹三堂上及判義禁于誠正閣。判書鄭民始。參判金尙集。參議趙鼎鎭。判義禁金華鎭。
정조 6년 · 목
予曰。聞昨於城內。細雨霏霏。而今日則雨意邈然。想必有所因而然矣。民始曰。親禱之餘。不卽得雨。誠爲悶鬱。而姑觀數日則似必有冥應矣。予曰。昨日則不口矢甚熱。而今日則頗有暑氣矣。民始曰。 社壇則猶有樹陰。而 雩祀壇則果無樹陰。不得遮陽。故昨日亦覺暑熱矣。予曰。金重瑞觀其狀貌。頑慢忒甚。侵虐江民。不問可知。減死爲奴。民始曰。當此疏決之時。特用曠蕩之典。於渠可謂薄勘矣。予曰。二福三福李希采等三人。俄者疏決之時。未及處分。而聞其罪犯。則難免定配之律。今日內照律草記。條列以聞。而其他擊錚人。亦以草記稟處。命華鎭進前。予曰。向者畿內各邑。或有得雨之處。而城內則終不浥塵。昨日動駕後。聞於城內。少有酒雨。可用雨傘云。渴悶之餘。還不覺靦然自忸。華鎭曰。今承下敎。有以知聖心之靡不用極而然矣。今日暑氣頗酷。若觀數日後。則豈無得雨之應耶。予曰。李儒敬吳毅常。均有不卽自首之罪。而李儒敬則旣有老親。且無兄第云。宜有參量之道。收贖放送。吳毅常則與他有異。而詐不以實之罪。固無所逃。不可收贖而止。依律徒配。沈公協南有寬本是昏劣。不足深責。特爲放送。而其他罪人。今日內。草記以聞。華鎭曰。今日處分。莫非至當。而吳毅常之徒配。在渠實是玉成之道也。
정조 6년 · 강
有政。吏曹參議徐有防進。
정조 6년 · 목
敎曰。兩司無行公臺諫。當此求言之時。苟艱甚矣。在外及未肅拜人員竝許遞。今日政。以在京無故人差出。 以趙英鎭爲大司諫。李身晦爲司諫。權欕洪宗藎爲掌令。鄭在僖李羽晉爲持平。許晊崔烜爲正言。尹尙東爲副校理。李泰永爲副修撰。曺夏彬爲草溪郡守。
정조 6년 · 강
命畿邑得雨形止報來。兩南今日雨澤。行會遍問。
정조 6년 · 목
敎曰。俄下雨澤。殿庭所得。參以雲觀所報。測雨器水深。俱爲一寸五分。而際見畿伯狀本。營下姑無所得云。豈或驟過故然乎。然則列邑之或得或不得。可以推知。目下得雨形止。使卽皇火報來。不拘常格。續卽登聞事回諭。此際又見兩南狀聞。祈雨祭連次設行爲說。今日雨澤。或有所得否。自廟堂一體措辭行會。向因十二日雨澤。有使之發關遍問之命。而兩南到付狀啓。或到或不到。傳關宣容淹滯至此。此後無或如前泛忽之意。廟堂知悉。另加察飭。又敎曰。始若霡霂。旋又霶霃。暫時所得。足爲蘇枯。繼此洽普。方切顒望。列邑所得。果如城內否。隨聞星火馳啓之意。卽令備局分付畿湖道臣處。
정조 6년 · 강
命明日午後。諸承旨持公事入侍。
정조 6년 · 목
敎曰。適因坐齋。公事淹滯。莫若近日。無論入啓未啓下。或留院未啓下。甚爲夥然云。明日午後。諸承旨持各房公事入侍。
정조 6년 · 목
敎曰。右副承旨聞有實蜣。許遞。前望單子入之。
정조 6년 · 목
禮曹啓言。得雨間減膳事命下矣。一雨滂沱。三農慰滿。自明日依例復舊封進之意。請分付。敎以。俄得寸餘甘雨。慰滿三農。容有旣哉。然城䦟之間。東西懸異。見畿伯狀本。則營下未沾點滴之澤云云。聞摘奸回告。則東郊優得鋤犂之水云。云諸路普洽。方此默祈。處令復膳。殆近弛心。見今黝雲不解。雨意尙濃。俟得更霈。亟擧報謝之儀。徐陳復膳之請。實合事面。此草記姑置之。
정조 6년 · 목
因本閣夕問安單子。批以。天不遺寡昧耶。霈澤之得不意夕。曾莫取必。籍令靠忱有絲毫孚格。可驗及爾之天臨。予方寸益切愓若之思也。至如氣度凡百。意或收拾。衝炎往來。別無損節。雖謂之志帥氣可耶。好笑。
정조 6년 · 강
命上言擊錚。草記以聞。
정조 6년 · 목
敎曰。今番動駕減膳之故。不捧上言擊錚之數。甚爲夥然。竝以草記以聞事。卽爲分付。
정조 6년 · 목
義禁府啓言。罪人李奎緯求禮縣。李恒林居昌府。竝減死定配。朴師崙明川府定配。竝請依例押送。允之。
정조 6년 · 강
命時囚金命峻等放送。
정조 6년 · 목
義禁府啓言。前宣傳官金命峻林泰遠沈默之等原情。泛稱遲晩。曾經宣傳官。請除刑推議處。敎以。金命峻林泰遠沈默之等。發論雖出於行首之口。皆參坐。則題名錄書拔一字不知云云。有不足取信。乃拔薦事。旣已自首。合有參恕之道。此輩分揀然後。不卽自首之類。可以懲勵。竝分付放送。保放李儒敬等諸囚。渠輩伊時雖皆新之參下云。而身參廳會。目擊本事。謂以忘置。不卽自首。究厥情狀。萬萬痛駭。不以實。可謂準備之律。不可以方行疏決之政。有所回護。今日內草記從重照律。又啓言。前判官申韺原情。泛稱遲晩。請刑推得情。敎以。除刑推。論理議處。時値疏決。照律以今日內。以草記擧行。又啓言。前縣監崔孝達原情。泛稱遲晩。請刑推得情。敎以。應道之致死。縱云邂逅。諸般罪目。亦皆張皇分疏。究厥所爲。極甚駭痛。所當更加嚴問。期於得情。而錄囚之日。疏決是急。依他囚以草記議處照律。又啓言。前縣令宋煥九原情。泛稱遲晩。請刑推得情。敎以。此囚亦以草記議處照律。
정조 6년 · 목
義禁府啓言。保放罪人李儒敬吳毅常南有寬沈公協照律。儒敬杖一百收贖。告身盡行追奪。而其父年今七十。無兄第獨身云。徒三年定配收贖。有寬杖一百收贖。告身盡行追奪。鎭川縣徒三年定配。毅常杖一百收贖。告身盡行追奪。平山府徒三年定配。公協杖一百收贖。告身盡行追奪。金川郡徒三年定配。請竝依例押送。允之。敎以。各人等如有功議。各減一等。南有寬沈公協。與李儒敬吳毅常等。均有不卽自首之罪。而供仕之職任。孰疏孰近。況有沈公協。皆謂多㥘。尤不足深責。儒敬旣以親年不配。則宜有參恕之道。只吳毅常發配。南有寬沈公協。配則收贖。沈默之林泰遠等。方帶守令。使之當日內還官。萬一逗遛。當摘發嚴處。以此申飭。又啓言。 申韺火田徵稅。歸之私用。下輩幼弄。亦未檢察。以此照律。杖八十收贖。奪告身三等放送。崔孝達則金應道之偸斫。旣未執贓。滯繫凍獄。終至致斃。且繡啓論列。亦明白。以此照律。杖一百收贖。告身盡行追奪。稷山縣徒三年定配。宋煥九身爲守令。專事肥已。賣鄕納錢。俱極痛駭。以此照律杖一百收贖。告身盡行追奪。鎭安縣定配。竝請依例押送。允之。敎以。有功議。各減一等。
정조 6년 · 강
刑曹以罪人徐祖修順天府。奴泰山鐵山府。奴德金昆陽郡。金重瑞珍島郡。竝定配押送啓。
정조 6년 · 강
配奴三福于巨濟府。李熙采于龜城府。
정조 6년 · 목
刑曹啓言。罪人奴三福之於李性默。乃是奴主。初旣慫惠而其姻屬。敢爲呈訴之擧。自有當律。以此照律。 巨濟府定配。二福與發告者同罪。弟又被謫。杖配收贖。李熙采杖則收贖後。龜城府定配。請竝依例押送。
정조 6년 · 강
秋曹以衛外擊錚人原情履啓。
정조 6년 · 목
該曹啓言。取考擊錚罪人原情。則密陽居幼學朴明五。 水原居金逸尙。公山居田耕雲。南陽居朴必三。竝山訟稱冤事也。係是山訟。請令漢城府稟處。允之。又啓言。德山居申漢福。京兆徵債稱冤事也。請令本府詳査決處。敎以。誠如所訴。事極駭怪。自卿曹嚴覈以聞。又啓言。永興居民林泰昌等。本邑耳牟還。作錢以納事也。係是民瘼。令本道從長釐草之意。請分付。允之。又啓言。西江居金召史爲其夫朴尙必。以綾州稅船事。橫罹死罪。乞令査決事也。請原情置之。允之。又啓言。 沔川居幼學李善寅。渠寡妹淫賊事。爲治罪云矣。事係䙝慢。原情勿施。善寅猥越之罪。自臣曹請考律科治。允之。又啓言。西江居金召史。爲其夫張遂民。謫居寧海。特令放釋云矣。定配不過四五年而上言。防啓未及數月。衛外呼籲若是。極爲痛駭。請原情勿施。敎以。欲伸此女之訴。無以謝嶺東海氓之冤。事屬爲夫。雖不嚴處。原情依草記勿施。又啓言。西部居金召史爲其母以橫罪捉囚捕廳。更請嚴査。俾免橫死云矣。事屬鄙瑣。原情勿施。自臣曺請考律勘處。允之。敎以。無識女子。不必湥責。參酌放送。又啓言。延曙居張存元。渠父孝彥。以馬畓私買事。罪至徒配。以身代配云矣。代配之請。其習切惡。原情請置之。允之。敎以。編配足懲猥濫。 張孝彥放送。又啓言。靈光居林弘信。渠母及弟弘喆。被剌於林萬昌兄第。遂以殞命。請成獄復讎云矣。若如原情辭綠。則弘喆母子之被剌傷斃。兩人傡命。竟不成獄。揆以事理。全不近似。其所稱冤。亦難準信。分付該道道臣。詳査狀聞後請稟處。允之。又啓言。泗川居良女沈召史。爲其夫李益龍。乞令解配事也。事係四件。而原情勿施。其罪自臣曹請考律勘處。敎以。伊時發配委折。發問于該監司。從後稟處。擊錚女人放送。又啓言。西部居童蒙李快孫。爲其父景漢被定配。乞令放送事也。縱子連籲。極爲痛惡。原情請勿施。允之。
정조 6년 · 강
召見諸承旨及臺臣于誠正閣。都承旨嚴璹。左承旨徐有防。右承旨趙時偉。左副承旨金于鎭。右副承旨金魯淳。同副承旨李時秀。持平李羽晉。